સામાન્ય રીતે ગુસ્સાને ખરાબ ગણવામાં આવે છે. પણ ધ્યાનથી સમજવાની જરુર છે, કે ગુસ્સો પણ તો લાગણીનો જ એક ભાગ છે. તો પછી પ્રેમ, હેત, વ્હાલ, ગૌરવ, ખુશી, ઉદાસીનતા આ બધાની જેમ ગુસ્સો પણ સ્વાભાવિક રીતે સારો કે ખરાબ કેવી રીતે હોઇ શકે. આ સવાલનો પણ જવાબ છે. લાગણીઓ સારી છે માનવ જીવન માટે, કારણ કે લાગણીઓથી જ જીવંત હોવાનો અહેસાસ જોડાયેલો છે. પણ આ લાગણીઓ વધુ પ્રમાણમાં હોય ત્યારે તે ખરાબની શ્રેણીમાં આવી જાય. સંસ્કૃતમાં કહેવત છે અતિ સર્વત્ર વર્જયેત્. એટલે કે અતિ કોઇ પણ સ્થાને ત્યાગવું જ સારું. ગુસ્સામાં પણ એવું જ છે. જ્યારે ગુસ્સો ખૂબ વધારે હોય, એટલો વધારે કે તેનાથી તમારા સ્વાસ્થ્ય પર અસર થાય ત્યારે તે ખરાબની શ્રેણીમાં આવી જાય. તમારા સ્વાસ્થ્ય પર અસર કરવાની સાથોસાથ એ ગુસ્સો તમારા મગજ પર હાવી થઇ જાય, તો તો પછી ભગવાન જ બેલી. કારણ કે એક વાર જો ગુસ્સો મગજ પર હાવી થાય તો કોમન સેન્સ પણ ઝાંખી પડી જાય. અને એ ઝાંખી પડેલી નજર સંબંધોના ઉંડાણને જોયા વગર જ સંબંધોના તાંતણા કાપી નાખે. અથવા તો સ્થિતિની નાજૂકતા સમજ્યા વિના ધીરજને બદલે ગુસ્સાથી કામ લેવામાં આવે તો સ્થિતિ ક્યારે પછી સુધરી ન શકે. આઇનામાં પડેલી તિરાડની જેમ.